Медведев Дмитрий фIэгъэщIэгъуэну еплъащ ди республикэм щагъэкIа нартыхум
«Бжьыхьэ дыщафэ-2013» урысейпсо агропромышленнэ выставкэм УФ-м и Правительствэм и УнафэщIыр къыщыкIуам, мыIэрысэ абрагъуэхэм нэмыщI абы ирагъэлъэгъуащ иджырей инновацэ Iэмалхэр къагъэсэбэпурэ республикэм щагъэкIа нартыхури.
Къэбэрдей-Балъкъэр Республикэм и Iэтащхьэ Къанокъуэ Арсен УФ-м и премьерыр щыгъуазэ ищIащ республикэм и Бахъсэн районым псыр къэкIыгъэ къэс щIагъаткIуэурэ нартыхур зэрыщагъэкIыр. Апхуэдэ Iэмалхэр Урысейм зэкIэ зыми къыщигъэсэбэпыркъым. А технологием тету «Деметра» агрофирмэм мы гъэм япэ дыдэу игъэкIащ Америкэм къраша «Пионер» нартыху лIэужьыгъуэр икIи дэтхэнэ гектарми хуэзэу гъавэу центнери 160-рэ къытрихащ. IэщIагъэлIхэм зэрыжаIэмкIэ, зыхуей псори хуэпщIэмэ, нартыхум нэхъыбэ дыдэу къитынур апхуэдизщ.
Ауэ мыIэрысэри зыщагъэгъупщакъым. Къэбэрдей-Балъкъэрым и мэкъумэшыщIэхэм а пхъэщхьэмыщхьэ лIэужьыгъуэр Италием и IэщIагъэлIхэм нэхърэ мынэхъ икIэу зэрахьэу хуежьащ. Къанокъуэ Арсен хьэщIэм иритащ КъБР-м къыщыпачыжа мыIэрысэ, и хьэлъагъыр грамм 700 хъууэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
